Vári Attila

*Rákóczi zászlajára*

     És, ha most tüntetsz,

el mit tüntetsz?

Watt úr gőzgépén vagy szelep.

Adogató vagy cséplődobban...

( Tudom, hogy szíved

még ellent dobban.)

Szabad soha,

csak szabados vagy.

Libertinus!

Pór-libertáté

*Földsirató*

Az ég salakja ez a Föld,

mi mennyből jött:

már füst belőle.

Csak ámítás,

hogy néha zöld,

s hogy

ősz-arany a delelője.

Babona-sötét.

Igazából

olyan sötét,

mint pince mélye,

tűrőn elnézi neki

Napunk,

hogy torát

színezi szeszélye.

*Variációk*

Az ég salakja ez a föld,

mi jó volt benne, már kiégett,

s tavasza ámít, csupa zöld,

de meggyfám násza széltől tépett.

Lilán liheg a liliom:

„az életem az illatom”

s csodálom őt,

a nőszirom nyári-kékből

visszanézve,

hogy már az ősz

méz-színű tájból

lessem a sárguló csodákat,

kikerics mérgű délutánon

a dér-zsoltáros

orgonámat.

Megjött a tél,

nem egyedül,

és jégcsapokon

hegedül,

ne higgyétek,

hogy táncolok,

csak reszketek

és megfagyok.